
Register Akútnych Leukémií

I.
Organizátor, register a účastníci

I.1	Občianske združenie Slovenská Leukemická Skupina, Antolská 3360/11, 851 07 Bratislava, IČO 55 830838, zapísané v registri občianskych združení vedenom MV SR pod číslom VVS/1-900/90-67798 (ďalej len „Organizátor“) je občianskym združením, ktorého členovia si kladú za cieľ združovať pracovníkov z rôznych pracovísk a ďalšie osoby zaoberajúce sa diagnostikou a liečbou leukémií.

I.2.	Organizátor sa v rámci svojej činnosti rozhodol zriadiť a prevádzkovať Register Akútnych Leukémií, anglický názov: Registry of Acute Leukemias, skratka registra: RegAL (ďalej len „Register“). Účelom Registra je vytvorenie platformy, v ktorej zapojené pracoviská budú môcť zdieľať anonymizované údaje o pacientoch a ich liečbe. Cieľom a hlavným účelom Registra je zber a výmena poznatkov o liečbe onkologických pacientov.Za účelom jasnej úpravy Registra, Organizátor pripravil tieto pravidlá Registra (ďalej len „Pravidlá“).

I.3	Organizátor má záujem na čo najširšom využívaní Registra. Hodnotu dát obsiahnutých a postupne dopĺňaných do Registra vníma Organizátor najmä v tom, že Register môže zlepšiť dostupnosť liečby, liečbu a manažment onkologických pacientov. V neposlednom rade, Register má slúžiť ako platforma na výmenu poznatkov zapojených účastníkov.

I.4	Organizátor umožní participáciu na Registri viacerým subjektom. V prvom rade Organizátor umožní aktívne zapojenie sa odborných pracoviskám (ďalej len „Účastník“ alebo „Účastníci“). Okrem toho umožní Organizátor využívanie dát z Registra na účely zlepšenia dostupnosti a liečby pacientov aj iným subjektom ako Účastníkom (ďalej len „Zapojené subjekty“). Zapojené subjekty však nebudú mať aktívny prístup do Registra. Aktívnym prístupom sa rozumie možnosť zadávať a editovať údaje v Registri.


II.
Prevádzka Registra

II.1	Organizátor príjme potrebné technické opatrenia na čo najbezproblémovejšiu prevádzku Registra. Súčasťou daných opatrených bude zaistenie prevádzky Registra ako aj jeho zálohovanie. Príslušné technické opatrenia ako aj ich rozsah však určuje výhradne Organizátor. 

[image: ]II.2	Organizátor bude zaisťovať prevádzku Registra na vlastné náklady.

II.3	Rozhodovanie o prevádzkových a organizačných otázkach týkajúcich sa Registra prináleží Organizátorovi. 

III.
Účastníci

III.1	Záujemca o participáciu v Registri môže požiadať Organizátora o udelenie statusu Účastníka. Účastníkom sa môže stať poskytovateľ zdravotnej starostlivosti – právnická osoba. Záujemca kontaktuje Organizátora prostredníctvom emailovej adresy  zverejnenej na oficiálnej stránke Registra (www.leukemickaskupina.sk). Záujemca môže kontaktovať Organizátora aj iným vhodným spôsobom, za predpokladu, že záujemca poskytne Organizátorovi kontaktné a ďalšie údaje potrebné na posúdenie žiadosti a prípadnú komunikáciu so záujemcom. V prípade schválenia zo strany Organizátora, tento vytvorí a doručí záujemcovi prihlasovacie meno a heslo prvého Administrátora Účastníka do Registra. Vytvorením prihlasovacieho mena a hesla pre prvého Administrátora jednotlivého záujemcu sa tento stáva Účastníkom. Vytvorenie prihlasovacieho mena a hesla pre prvého Administrátora Účastníka je považované za vytvorenie účtu Účastníka (inde aj „Účet Účastníka“). Súčasťou a podmienkou schválenia účasti v Registri je podpis súhlasu účastníka (ďalej len „Súhlas účastníka“). Súhlas účastníka musí byť riadne vyplnený, podpísaný oprávnenou osobou a doručený Organizátorovi pred vytvorením prístupového mena a hesla prvého Administrátora Účastníka. Vzor Súhlasu účastníka tvorí prílohu č. 1. týchto Pravidiel.

III.2	Účastník je povinný dodržiavať tieto Pravidlá ako aj prípadné pokyny Organizátora týkajúce sa (najmä technickej stránky) prevádzky Registra.

III.3	V prípade ak si Účastník z akýchkoľvek dôvodov neželá ďalej participovať na Registri, oznámi túto skutočnosť Organizátorovi. Tento následne pozastaví platnosť a účinnosť Účtu Účastníka. Ak Účastník do troch mesiacov od doručenia žiadosti o pozastavenie participácie Účastníka Organizátorovi nepožiada o opätovnú aktiváciu svojho Účtu Účastníka, Organizátor tento Účet Účastníka trvalo deaktivuje. Následné opakované zapojenie sa bude možné iba formou novej žiadosti v zmysle bodu III.1 týchto pravidiel a vytvorenia nového mena a hesla prvému Administrátorovi Účastníka.

III.4	V rámci každého Účtu Účastníka sa bude možné zapájať do Registra v dvoch úrovniach – administrátor (inde aj „Administrátor“) a užívateľ (inde aj „Užívateľ“). Konanie akéhokoľvek Administrátora Účastníka alebo Užívateľa Účastníka sa pre účely týchto Pravidiel považujem za konanie Účastníka samotného. Účastník plne zodpovedá za konanie akejkoľvek osoby prihlásenej do jeho Účtu Účastníka prostredníctvom platného prístupového mena a hesla Administrátora alebo Užívateľa daného Účastníka.

III.4.1	Administrátor je oprávnený:

a)	Vytvárať nové prístupové mená a heslá ďalším Administrátorom alebo Užívateľom do Účtu Účastníka.
[image: ]b)	Meniť aktuálne prístupové mená a heslá akémukoľvek Administrátorovi alebo Užívateľovi v rámci Účtu Účastníka.
c)	Zadávať a editovať akékoľvek údaje, ktoré zadal akýkoľvek iný Administrátor alebo Užívateľ Účastníka.
d)	Zadávať a editovať, ktorý Užívateľa Účastníka môže zadávať a editovať dáta ktorého pacienta. 

Pre vylúčenie pochybností Administrátor všetky svoje oprávnenia a činnosti vykonáva vždy a výlučne iba v rámci Účtu toho Účastníka, pre ktorého vystupuje v pozícii Administrátora.

III.4.2	Užívateľ je oprávnený:

a)	Zadávať nových pacientov v rámci Účtu Účastníka.
b)	Editovať dáta ním zadaných pacientov.
c)	Zadávať a editovať dáta pacientov, ktorých dáta má podľa určenia Administrátora Účastníka zadávať a editovať.

Pre vylúčenie pochybností Užívateľ všetky svoje oprávnenia a činnosti vykonáva vždy a výlučne iba v rámci Účtu toho Účastníka, pre ktorého vystupuje v pozícii Užívateľa.

III.5	Pri vytvorení Účtu Účastníka Organizátor vytvorí prihlasovacie meno a heslo prvému Administrátorovi Účastníka. Administrátor Účastníka následne je oprávnený v rámci Účtu Účastníka vytvárať ďalšie prístupové mená a heslá. Pri tvorbe každého nového prístupového mena a hesla do Účtu Účastníka Administrátor vždy určí či dané prístupové meno a heslo bude na úrovni Administrátor alebo Užívateľ.

III.6	Pre realizáciu akýchkoľvek činností v Registri je potrebné vykonať prihlásenie sa do Účtu Účastníka prostredníctvom platného mena a hesla. Účastník je povinný chrániť prístupové mená a heslá do jeho Účtu pred akýmkoľvek neoprávneným použitím. 

III.7	Organizátor si uvedomuje nezastupiteľnú úlohu Účastníkov pri tvorbe a prevádzke Registra. Súčasne však je úspech podobnej aktivity nezriedka významne ovplyvnený jasným definovaním a dodržiavaním pravidiel. Preto v prípade ak by konanie alebo nekonanie akéhokoľvek Účastníka bolo v rozpore s týmito pravidlami alebo príslušnými právnymi predpismi, Organizátor si v záujme ochrany ostatných Účastníkov a Registra samotného vyhradzuje právo pozastaviť alebo zrušiť účasť takéhoto Účastníka. Pred zrušením účasti Účastníka tento bude mať právo a možnosť sa k veci vyjadriť a v prípade záujmu vec s Organizátorom osobne alebo na diaľku v dostatočnom rozsahu prediskutovať. Cieľom tohto ustanovenia nie je akokoľvek ohrozovať účasť Účastníkov. Naopak jeho účelom je vytvoriť mechanizmus, akým bude možné v prípade nepredvídanej a málo pravdepodobnej situácie postupovať v záujme ich komplexnej ochrany. 

III.8	Účastník je plne zodpovedný za jeho hardwarové a softwarové vybavenie ako aj za nastavenie ním využívanej výpočtovej techniky. Účastník však je povinný túto najmä chrániť [image: ]pred prípadným ohrozením alebo napadnutím prostredníctvom počítačového víru či inej podobnej hrozby (DDOS útoky, phishing a pod.).  Dôvodom je najmä možné nepriame ohrozenie výpočtovej techniky Organizátora. Využívanie výpočtovej techniky Účastníka na zapojenie sa do Registra (zadávanie údajov, iné činnosti) je výlučne na zodpovednosť Účastníka.

III.9	Účastník na Registri participuje bezodplatne a bez nároku na náhradu akýchkoľvek nákladov. 

III.10	Ak Účastník nezadá do Registra počas ôsmich mesiacov údaje nijakého nového pacienta, automaticky stráca postavenie Účastníka ako aj s tým spojené práva. Zadaním nového pacienta do Registra sa rozumie zadanie údajov o novom pacientovi a jeho liečbe do Registra. Pokiaľ by si Účastník želal obnoviť svoju účasť v Registri, musí opätovne požiadať o pridelenie statusu Účastníka zmysle bodu III.1 týchto pravidiel. Lehota 8 mesiacovv zmysle tohto ustanovenia Pravidiel začína plynúť od momentu vytvorenia Účtu Účastníka alebo od momentu zadania údajov posledného nového pacienta do Registra Účastníkom, podľa toho čo nastane neskôr.

IV.
Zadávanie dát

IV.1	Účastníci zadávajú do Registra anonymizované údaje o pacientoch a ich liečbe. 

IV.2.1	Účastník je povinný zadávať údaje do Registra anonymizovane, teda tak, aby na ich základe nebolo možné určiť identitu pacienta. Jednotliví pacienti budú v Registri vedení pod alfanumerickým kódom. Alfanumerický kód bude vytvorený tak, aby bez akejkoľvek pochybnosti umožňoval identifikáciu jednotlivého pacienta. Alfanumerický kód bude tvorený v nasledovnej štruktúre: slovo „REGAL“ + skratka označujúca mesto sídla Účastníka + posledné dvojčíslie roku, v ktorom boli údaje pacienta prvý krát zadané do Registra + iniciály pacienta + rok narodenia pacienta +poradové číslo pacienta v danom roku u daného Účastníka. Napríklad kód v tvare REGALBA24JL84001 bude označovať prvého pacienta zadaného Účastníkom v Bratislave (Nemocnica sv. Cyrila a Metoda) v roku 2024 s iniciálami JL a rokom narodenia 1984. Súčasťou alfanumerického kódu za žiadnych okolností nesmú byť žiadne údaje, ktoré by odhaľovali identitu pacienta akémukoľvek inému subjektu ako Účastníkovi. Súčasťou alfanumerického kódu najmä nesmú byť osobné údaje pacienta (napr. rodné číslo). Účastník je povinný viesť zoznam alfanumerických kódov a nimi označených pacientov(ktorých údaje zadal do Registra) tak, aby vedel na základe alfanumerického kódu presne daného pacienta individualizovať. Tento zoznam (a teda identitu pacienta) je Účastník povinný využívať výlučne v rámci právnou úpravou stanovených pravidiel (napríklad farmakovigilancia a pod.) a týchto Pravidiel.

IV.2.2	Pri uvádzaní skratky označujúcej mesto sídla Účastníka v zmysle bodu IV.2.1 sa bude postupovať podľa nasledovného kľúča:

[image: ]BA	Bratislava - Nemocnica sv. Cyrila a Metoda, Bratislava
BN	Bratislava - Národný Onkologický Ústav, Bratislava
BB 	Banská Bystrica - Fakultná nemocnica s poliklinikou F.D. Roosevelta, Banská Bystrica
KE	Košice – Univerzitná nemocnica L. Pasteura, Košice
MT	Martin - Univerzitná nemocnica Martin
PO	Prešov - Fakultná nemocnica J.A.Reimana, Prešov


Uvedený zoznam nedeterminuje reálnu účasť v Registri. Ak by však pracovisko uvedené vyššie bolo Účastníkom, využívalo by určenú skratku. Zoznam pritom nemusí byť konečný. Pokiaľ by bolo sídlo Účastníka v inom ako niektorom z uvedených miest, prípadne by v niektorom meste mali sídlo viacerí Účastníci, Organizátor určí príslušnú skratku používanú jednotlivými Účastníkmi. Skratka mesta bude určená tak, aby každý Účastník používal unikátnu individuálnu skratku mesta jeho sídla. 

IV.3	Pred zadaním akýchkoľvek údajov týkajúcich sa akéhokoľvek pacienta, je Účastník povinný tomuto nechať vyjadriť súhlas so zadaním daných údajov do Registra. Pacient po oboznámení sa s informáciami o ochrane osobných údajov (príloha č. 2 týchto pravidiel) prejaví súhlas podpisom dokumentu „Informácie pre pacienta a informovaný súhlas“
(ďalej len „Súhlas pacienta“), ktorého vzor tvorí prílohu č. 3 týchto pravidiel. Originál podpísaného Súhlasu pacienta Účastník založí do zdravotnej dokumentácie pacienta. Prístup k originálu Súhlasu pacienta pritom budú mať rovnaké subjekty, aké majú prístup k samotnej zdravotnej dokumentácii pacienta. 

IV.4	Účastník je povinný zadávať údaje do Registra riadne, pravdivo, aktuálne a úplne. 

IV.5	Periodicita zadávania údajov do Registra nie je určená a je na každom Účastníkovi ako často sa rozhodne údaje do Registra zadávať. Ustanovenie bodu III.10 vyššie však týmto nie je dotknuté.  Súčasne však je rozumné vziať na zreteľ, že čím viac, aktuálnych a úplných údajov do Registra bude zadávaných, tým lepšie tento bude môcť plniť svoju úlohu a pomáhať tak Účastníkom ako aj pacientom. 

IV.6	Pri zadávaní údajov do Registra je Účastník povinný rešpektovať Organizátorom vytvorené formuláre a vzory. Účastník nie je oprávnený realizovať akékoľvek softwarové či iné technické zásahy do Registra. Účastník pri svojej činnosti v Registri bude využívať výlučne užívateľskú funkcionalitu Registra.

IV.7	V prípade akýchkoľvek technických problémov s Registrom alebo jeho funkčnosťou je Účastník povinný bezodkladne informovať Organizátora prostredníctvom novota@ralph.sk (p. Roman Novota).

[image: ]IV.8	Zadaním dát do Registra Účastník potvrdzuje, že tieto môžu byť využívané v zmysle týchto Pravidiel. Prípadné ukončenie účasti Účastníka v Registri nemá vplyv na údaje zadané do Registra do momentu ukončenia účasti Účastníka v Registri. Tieto dáta je možné v zmysle týchto Pravidiel využívať aj po skončení participácie Účastníka v Registri.

[image: ]IV.9	Pacientovi, ktorého dáta boli zadané do Registra môže byť konzekutívne poskytovaná zdravotná starostlivosť viacerými Účastníkmi. Jedná sa napríklad o poskytnutie špecializovanej zdravotnej starostlivosti pacientovi. V takom prípade je pacient liečený jedným Účastníkom (inde aj „presúvajúci Účastník“) a následne jeho zdravotná starostlivosť pokračuje u iného Účastníka (inde aj „pokračujúci Účastník“). Pre účely týchto Pravidiel sa táto situácia označuje ako presun pacienta (inde aj „Presun“). Presun pacienta pritom môže nastať aj opakovane. Nakoľko je cieľom tejto úpravy, aby údaje a dáta týkajúce sa jednotlivého pacienta boli čo najkomplexnejšie, bude sa pri Presune postupovať nasledovne: 

IV.9.1	Presúvajúci Účastník si preukazne overí, že pacient, ktorého sa týka Presun uzatvoril s pokračujúcim Účastníkom zmluvu o poskytovaní zdravotnej starostlivosti a že mu daný pacient riadne udelil informovaný súhlas ako aj iné súvisiace súhlasy vyžadované príslušnou právnou úpravou - napr. GDRP. Počas overovania podľa tohto bodu presúvajúci Účastník nie je oprávnený akýmkoľvek spôsobom komunikovať skutočnosť, že údaje presúvaného pacienta boli zadávané do Registra. Pod preukazným spôsobom sa rozumie akýkoľvek technicky realizovaný spôsob umožňujúci kedykoľvek v budúcnosti preukázať, vyššie uvedené skutočnosti (napr. email).

IV.9.2	Po riadnom overení podľa bodu IV.9.1 Pravidiel, presúvajúci Účastník prostredníctvom funkcionality technického riešenia Registra určí, ktorému pokračujúcemu Účastníkovi, má byť  Presun pacienta realizovaný a potvrdí svoje rozhodnutie spôsobom vyžadovaným danou funkcionalitou Registra.

IV.9.3	Po konečnom potvrdení pokynu na Presun pacienta v zmysle bodu IV.9.2 Pravidiel presúvajúcim Účastníkom, obdržia všetci Administrátori pokračujúceho Účastníka informačný e-mail. Informačný e-mail bude generovaný funkcionalitou technického riešenia Registra. Súčasťou informačného e-emailu bude výlučne unikátny kód presúvaného pacienta a link. Iné údaje o presúvanom pacientovi nebudú v emaily uvedené.

IV.9.4 Zároveň s úkonmi podľa bodu IV.9.3	Pravidiel si presúvajúci Účastník vyžiada od pokračujúceho Účastníka aktuálnu emailovú adresu Administrátora účastníka. Na túto emailovú adresu presúvajúci Účastník zašle pokračujúcemu Účastníkov informáciu o unikátnom kóde, mene, priezvisku, trvalom bydlisku a dátume narodenia.  presúvaného pacienta. Uvedené informácie budú zaslané na emailovú adresu Administrátora pokračujúceho Účastníka. Údaje budú zaslané v prílohe e-mailu, v samostatnom zaheslovanom dokumente. Heslo pritom bude totožné s unikátnym kódom pacienta, ktorý obdržal pokračujúci Účastník v potvrdzujúcom emaily generovanom funkcionalitou Registra v zmysle bodu IV.9.3 Pravidiel. 

[image: ]IV.9.5	Po obdržaní emailov v zmysle bodov IV.9.3 a IV.9.4 Pravidiel je pokračujúci Účastník povinný splniť si povinnosti v zmysle bodu IV.3 Pravidiel a získať Súhlas pacienta. Bez Súhlasu pacienta riadne udeleného pokračujúcemu Účastníkovi, nie je tento oprávnený pokračovať v procese Presunu pacienta. Ak by pokračujúci Účastník už disponoval Súhlasom pacienta, ktorý mu tento udelil pri predchádzajúcom poskytovaní zdravotnej starostlivosti [image: ]pokračujúcim Účastníkom, nie je potrebné opakovane získať Súhlas pacienta v zmysle tohto bodu Pravidiel.

IV.9.6	Súčasťou informačného emailu v zmysle bodu IV.9.3 Pravidiel bude aj link. Po udelení Súhlasu pacienta v zmysle bodov IV.9.5 a IV.3 Pravidiel je ktorýkoľvek z Administrátorov pokračujúceho Účastníka oprávnený kliknúť na link nachádzajúci sa v informačnom emaily. Prvý Administrátor pokračujúceho Účastníka, ktorý klikne na link v emaily týmto spôsobom príjme pokyn na Presun pacienta k pokračujúcemu Účastníkovi. Pri kliknutí na link súčasne prostredníctvom funkcionality Registra Administrátor určí, ktorý Užívateľ pokračujúceho Účastníka bude zodpovedný za pridávanie a editovanie dát daného pacienta u pokračujúceho Účastníka.

IV.9.7	Po riadnej a úplnej realizácii krokov v zmysle bodov IV.9.1 až IV.9.6 Pravidiel bude následne možné zadávať a editovať dáta pacienta pokračujúcim Účastníkom. Tak presúvajúci ako ani pokračujúci Účastník nesmú editovať iné ako nimi zadané dáta pacienta. 

IV.9.8	Presun pacienta je možný pri dodržaní vyššie uvedených pravidiel aj opakovane.

IV.10	O akomkoľvek zadaní alebo editácii akéhokoľvek údaju v Registri je vedený technický záznam (inde aj „Log“). Každý Log obsahuje:

-	dátum
-	čas
-	identifikáciu pod akým prihlasovacím menom  Účastníka bol záznam alebo zmena realizovaná
-	XXX.

Logy budú využité najmä na sledovanie a prípadné preukazovanie dodržiavania Pravidiel Registra ako aj na prípadnú kontrolu zadaných údajov a ich správnosti.


V.
Využívanie dát

V.1	Dáta v Registri majú právo v celosti využívať Organizátor, Účastníci a Zapojené subjekty. 

V.2	Účastníci bezodplatne využívajú dáta v Registri najmä na zdieľanie a získavanie vedomostí o aktuálnych trendoch, vývoji a skúsenostiach v liečbe a manažmente onkologických pacientov. 
[image: ]
V.3	Účastník môže vykonať export dát z Registra pomocou príslušného technického riešenia (využitím tlačidla „Export“). V prípade záujmu o dáta v inom formáte ako bude prednastavený pre export dát z Registra, Účastník požiada Organizátora o export dát. [image: ]Organizátor export vykoná vo formáte podľa požiadavky Účastníka, pokiaľ to bude Organizátor vzhľadom na nastavenie Registra a svoje možnosti technicky a organizačne schopný spraviť. Ak Organizátor nebude vedieť exportovať údaje z Registra vo formáte zvolenom Účastníkom, bude Organizátor a účastník hľadať najvhodnejšie technické riešenie. Exportované údaje zašle Organizátor Účastníkovi na ním zvolenú emailovú adresu. S exportovanými údajmi je Účastník oprávnený nakladať podľa vlastného uváženia, najmä v rámci svojej činnosti ako aj na vzdelávacie a vedecké účely. Účastník však nie je oprávnený odplatne udeľovať prístup k dátam (či už priamo v Registri alebo exportovaným), ich časti alebo tieto akokoľvek odplatne šíriť. Rovnako Účastník nie je oprávnený dáta (či už priamo z Registra alebo exportované) ako celok šíriť alebo k nim udeľovať prístup bezodplatne. 

V.4	Pokiaľ by údaje z Registra mali byť predmetom alebo súčasťou akéhokoľvek verejne šíreného výstupu (napríklad článok, prednáška, poster a pod.) je Účastník povinný postupovať pri označovaní a následnej citácii nasledovne:

V.4.1	V prípade ak by boli z Registra exportované údaje týkajúce sa všetkých Účastníkov, bude sa pri citácii postupovať nasledovne:

Ako prvý autor výstupu bude uvedený spracovateľ (prípadne spolu s ďalšími spoluautormi - spoluspracovateľmi). Následne budú ako spoluautori uvedení pracovníci jednotlivých Účastníkov zapojených do Registra. Ako posledný autor bude uvedená osoba určená prvým autorom.

Za každého Účastníka budú uvedené najviac dve osoby, ktoré určí vedúci  daného pracoviska (Účastníka). . Jednotlivé osoby reprezentujúce Účastníkov (spoluautori) budú uvedené v poradí vyjadrujúcom percentuálny podiel v akom sa daný Účastník zapojil do Registra. Ako prvý spoluautor bude uvedená osoba/osoby za Účastníka, ktorý dosiahol najvyšší percentuálny podiel zapojenia sa do Registra. Ďalšie osoby budú uvedené v zostupnom poradí podľa percentuálneho podielu nimi reprezentovaných Účastníkov.

Percentuálny podiel sa určí ako percento údajov o pacientoch zadaných do Registra jednotlivým Účastníkom z celkového počtu údajov o pacientoch zadaných do Registra všetkými Účastníkmi. 

Pre určenie percentuálneho podielu sa berie do úvahy iba celkové množstvo pacientov v Registri vo vzťahu k množstvu pacientov zadaných konkrétnym Účastníkov. Množstvo údajov zadaných o jednotlivom pacientovi nie je pre určenie percentuálneho podielu podstatné. 

Pre vylúčenie pochybností ak bude Register napríklad obsahovať celkovo údaje o 100 pacientoch, pričom Účastník zadal údaje o 10 pacientoch, jeho percentuálny podiel je vo výške 10%.
[image: ]
[image: ]Percentuálny podiel sa pre účely tohto bodu Pravidiel vypočíta vždy k dátumu exportu údajov z Registra použitých na spracovanie výstupu. V prípade viacerých exportov sa percentuálny podiel určí podľa posledného z nich.

V.4.2	V prípade ak by boli z Registra exportované iba údaje týkajúce sa vybraných Účastníkov, bude sa pri citácii postupovať nasledovne:

Ako prvý autor výstupu bude uvedený spracovateľ (prípadne spolu s ďalšími spoluautormi - spoluspracovateľmi). Následne budú ako spoluautori uvedení pracovníci tých Účastníkov zapojených do Registra, ktorých údaje boli exportované. Ako posledný autor bude uvedená osoba určená prvým autorom.

Za každého Účastníka budú uvedené najviac dve osoby, ktoré určí vedúci daného pracoviska (Účastníka). Jednotlivé osoby reprezentujúce Účastníkov (spoluautori) budú uvedené v poradí vyjadrujúcom percentuálny podiel v akom sa daný Účastník zapojil do exportovanej časti Registra. Ako prvý spoluautor bude uvedená osoba za Účastníka, ktorý dosiahol najvyšší percentuálny podiel zapojenia sa do exportovanej časti Registra. Ďalšie osoby budú uvedené v zostupnom poradí podľa percentuálneho podielu nimi reprezentovaných Účastníkov na exportovanej časti Registra.

Percentuálny podiel sa určí ako percento údajov o pacientoch zadaných do exportovanej časti Registra jednotlivým Účastníkom z celkového počtu údajov o pacientoch zadaných do exportovanej časti Registra všetkými Účastníkmi. 

Pre určenie percentuálneho podielu sa berie do úvahy iba celkové množstvo pacientov v exportovanej časti Registri vo vzťahu k množstvu pacientov zadaných konkrétnym Účastníkov do exportovanej časti Registra. Množstvo údajov zadaných o jednotlivom pacientovi nie je pre určenie percentuálneho podielu podstatné. 

Pre vylúčenie pochybností ak bude exportovaná časť Registra napríklad obsahovať celkovo údaje o 100 pacientoch, pričom Účastník zadal do exportovanej časti Registra údaje o 10 pacientoch, jeho percentuálny podiel je vo výške 10%.

Percentuálny podiel sa pre účely tohto bodu Pravidiel vypočíta vždy k dátumu exportu údajov z Registra použitých na spracovanie výstupu. V prípade viacerých exportov sa percentuálny podiel určí podľa posledného z nich.

[image: ]V.4.3	V prípade záujmu o využívanie údajov z Registra sa budú Účastníci vopred vzájomne informovať o takomto zámere a o téme, ktorá bude za využitia údajov v Registri Účastníkom spracúvaná. Cieľom je predchádzanie duplicít ako aj prípadné zefektívnenie využívania Registra. Rovnako je očakávané a na mieste, že spracovateľ zašle ostatným Účastníkom, ktorí zadávali údaje o pacientoch a ich liečbe do exportovanej časti Registra návrh výstupu na prípadné recenzovanie. Účastník v takom prípade určí primerane vzdialený dátum, po ktorom [image: ]sa na prípadné vyjadrenie/recenziu neprihliada. Splnenia povinností v zmysle tohto bodu V.4.3 Pravidiel je podmienkou akéhokoľvek využívania údajov z Registra. 

V.4.4	Bez ohľadu na vyššie uvedené, ak Účastník do dátumu exportu nezadal do Registra údaje o žiadnom pacientovi a jeho liečbe, nebude sa tento Účastník (resp. jeho zástupcovia) uvádzať ani v citácii. Uvedené pritom platí tak pre postup podľa bodu V.4.1 aj podľa boduV.4.2týchto Pravidiel.

V.4.5	V Metodickej časti každého výstupu akýmkoľvek spôsobom využívajúceho akékoľvek dáta za Registra bude vždy uvedenýako zdroj „Register Akútnych Leukémií- RegAL. Dátum exportu XX.XX.XXXX“ / „Registry of Acute Leukemias– RegAL, Export date XX.XX.XXXX.“ Namiesto znakov „XX.XX.XXXX“ bude uvedený dátum exportu údajov z Registra, ktorý bol podkladom pre daný výstup. Pokiaľ uvedených postup nebude v zmysle pravidiel alebo požiadaviek príslušného periodika, šíriteľa alebo podujatia možný, budú sa čo do formy uvádzania zdroja dát rešpektovať pravidlá periodika/šíriteľa/podujatia. Využívanie alebo šírenie akéhokoľvek výstupu akýmkoľvek spôsobom využívajúceho akékoľvek dáta z Registra je však vždy možné iba pri jeho zazdrojovaní.

V.5	Organizátor a Zapojené subjekty majú právo využívať dáta z Registra v rovnakom rozsahu ako Účastníci.

V.6	Ustanovenie časti V. Pravidiel sa nevťahujú na odplatné šírenie vlastných dát Účastníka aj pokiaľ tieto boli zadané do Registra. Účastník tak je oprávnený ním do Registra zadané dáta odplatne šíriť aj po ich exporte z Registra. Pre vylúčenie akýchkoľvek pochybnosti tento bod Pravidiel sa vzťahuje výlučne na vlastné údaje Účastníka a v nijakom prípade ho nemožné rozšíriť na údaje zadané do Registra inými Účastníkmi.

VI.
Zapojené subjekty

VI.1	 Zapojeným subjektom  sa môže stať právnická osoba, ktorá má záujem využívať anonymizované dáta Registra na účely výskumu, analýzy alebo inak v súlade s účelom Registra.

VI.2	Subjekt majúci záujem získať postavenie Zapojeného subjektu kontaktuje Organizátora prostredníctvom emailovej správy zaslanej na emailovú adresu zverejnenú na oficiálnej stránke Registra (www.leukemickaskupina.sk). Súčasťou žiadosti o udelenie postavenia Zapojeného subjektu bude:

-	identifikácia žiadateľa a jeho kontaktné údaje,
[image: ]-	zamýšľaný účel a spôsob využitia údajov z Registra,
-	kontaktné osoby zodpovedajúce za komunikáciu záujemcu a Organizátora,

[image: ]VI.3	Na získanie postavenia Zapojeného subjektu nie je právny ani iný nárok. Posúdenie žiadosti je výlučne na Organizátorovi, ktorý rozhoduje ad hoc a o každej žiadosti individuálne. Pri posudzovaní udelenia postavenia Zapojeného subjektu, sa nie je možné odvolávať na predchádzajúce rozhodnutia Organizátora. Organizátor je oprávnený žiadosť odmietnuť aj bez uvedenia dôvodu.

IV.4	Postavenie Zapojeného subjektu sa udeľuje vždy na určitý čas. Postavenie Zapojeného subjektu je možné predlžovať aj opakovane, na základe žiadosti Zapojeného subjektu.

VI.5	Ak bude žiadosť o udelenie postavenia Zapojeného subjektu Organizátorom schválená, bude záujemcovi vytvorené a poskytnuté prihlasovacie meno a heslo, ktoré je Zapojený subjekt povinný chrániť pred stratou alebo zneužitím.

VI.6	Zapojený subjekt nesmie poskytnúť ani sprístupniť jeho prístupové meno a heslo akémukoľvek inému subjektu.

VI.7	Zapojený subjekt má právo využívať údaje z Registra anonymizovane a výlučne na účel uvedený v žiadosti o udelenie statusu Zapojeného subjektu.

VI.8	Zapojený subjekt je povinný chrániť dôvernosť Registra a údajov v ňom uvedených. Zapojený subjekt je povinný nakladať s údajmi z Registra s maximálnou starostlivosť a opatrnosťou. Pokiaľ využívanie údajov na účel uvedený v žiadosti o udelenie statusu Zapojeného subjektu obsahuje aj ich zverejnenie, je tak Zapojený subjekt povinný spraviť výlučne v nevyhnutnej miere. Zapojený subjekt je povinný zdržať sa čohokoľvek, čo by mohlo mať na následok ohrozenie anonymity údajov nachádzajúcich sa v Registri. 

IV.9	Porušenie povinností Zapojeného subjektu v zmysle týchto Pravidiel Registra môže mať za následok okamžité odňatie statusu Zapojeného subjektu.

VI.10	Organizátor môže kedykoľvek aj bez udania dôvodu pozastaviť alebo zrušiť postavenie Zapojeného subjektu. Rovnako Zapojený subjekt môže kedykoľvek bez uvedenia dôvodu ukončiť svoje postavenie Zapojeného subjektu. 

V.11	Akákoľvek komunikácia medzi Organizátorom a Zapojeným subjektom bude prebiehať prostredníctvom určených kontaktov a zo strany Zodpovedného subjektu určených kontaktných osôb. Pri zmene kontaktných osôb alebo ich kontaktných údajov je Zapojený subjekt povinní túto zmenu bezodkladne nahlásiť Organizátorovi. Do nahlásenia zmeny, Organizátor bude v komunikácii využívať pôvodné kontaktné osoby a ich kontaktné údaje.


[image: ]
VII.
Iné ustanovenia

[image: ]VII.1	Tieto Pravidlá nadobúdajú platnosť 1. 4. 2025. Pravidlá v aktuálnom znení sú dostupné na https://www.leukemickaskupina.sk/

VII.2	Pravidlá je možné meniť rozhodnutím Organizátora formou písomných očíslovaných dodatkov. Akákoľvek zmena pravidiel bude zverejnená na https://www.leukemickaskupina.sk/

VII.3	Organizátor si vyhradzuje právo s konečnou platnosťou rozhodnúť o všetkých otázkach (najmä organizačných a technických) týkajúcich sa Registra, jeho činnosti a trvania. Organizátor je oprávnený kedykoľvek činnosť Registra bez náhrady pozastaviť alebo zrušiť. V takom prípade však je Organizátor povinný o tomto zámere informovať Účastníkov na nimi zadaných kontaktných emailom minimálne jeden mesiac vopred. V prípade pozastavenia alebo ukončenia činnosti Registra majú Účastníci právo na export z údajov z Registra ku dňu pozastavenia alebo ukončenia činnosti Registri. Na export údajov z Registra sa primerane použije ustanovenie bodu V.3 Pravidiel.

V Bratislave 1. 4. 2025




za Slovenská Leukemická Skupina
MUDr. Ladislav Sopko, PhD., MPH

Prílohy:	1.	Súhlas účastníka
		2.	Informácie o ochrane osobných údajov
                        3.         Informácie pre pacienta a informovaný súhlas 

